钦定古今图书集成/方舆汇编/边裔典/第046卷 > 北魏〈按此时在南为晋宋齐梁在北为魏氐人或南或北叛服不常此氐人在魏时事〉
## 钦定古今图书集成/方舆汇编/边裔典/第046卷 > 北魏〈按此时在南为晋宋齐梁在北为魏氐人或南或北叛服不常此氐人在魏时事〉

### 道武帝天兴 年氐杨盛始遣使朝贡诏以为征南大将军封仇池王

按《魏书道武帝本纪》，不载。　按氐本传，氐者，西夷之
别种，号曰白马。三代之际，盖自有君长，而世一朝见，
故《诗》称“自彼氐羌，莫敢不来王”也。秦汉以来，世居岐
陇以南，汉川以西，自立豪帅。汉武帝遣中郎将郭昌、
卫广灭之，以其地为武都郡。自汧渭抵巴蜀，种类实
繁，或谓之白氐，或谓之故氐，各有侯王，受中国封拜。
汉建安中，有杨腾者，为部落大帅。腾勇健多计略，始
徙居仇池。仇池方百顷，因以为号，四面斗绝，高七里
馀，羊肠蟠道三十六回，其上有丰水泉，煮土成盐。腾
后有名“千万”者，魏拜为百顷氐王。千万孙名飞龙，渐
强盛。晋武帝假平西将军。无子，养外甥令狐茂搜为
子。惠帝元康中，茂搜自号辅国将军、右贤王，群氐推
以为主，关中人士流移者多依之，愍帝以为骠骑将
军、左贤王。茂搜死，子难敌统位，与弟坚头分部曲。难
敌自号左贤王，屯下辩；坚头号“右贤王”，屯河池。难敌
死，子毅立，自号使持节、龙骧将军、左贤王、下辩公。以
坚头子盘为使持节、冠军将军、右贤王、河池公。臣晋，
晋以毅为征南将军。三年，毅族兄初袭杀毅，并有其
众，自立为仇池公，臣于石虎，后称藩于晋。永和十年，
改初为天水公。十一年，毅小弟宋奴使姑、子、梁三王
因侍直手刃杀初，初子国率左右诛三王及宋奴，复
自立为仇池公。桓温表国为秦州刺史，国子安为武
都太守。十二年，国从叔俊复杀国自立，国子安叛苻
生，杀俊，复称藩于晋。安死，子世自立为仇池公。晋太
和三年，以世为秦州刺史，弟统为武都太守。世死，统
废世子纂自立。统一名德。纂聚党袭杀统，自立为仇
池公。遣使诣简文帝，以纂为秦州刺史。晋咸安元年，
苻坚遣杨安伐纂，克之，徙其民于关中，空百顷之地。
宋奴之死，二子佛奴、佛狗逃奔苻坚。坚以女妻佛奴
子定，拜尚书领军。苻坚之败，关右扰乱，定尽力于坚。
坚死，乃率众奔陇右，徙治历城，去仇池百二十里，置
仓储于百顷，招夷夏得千馀家，自称龙骧将军、仇池
公，称藩于晋，孝武即以其自号假之，后以为秦州刺
史。登国四年，遂有秦州之地，自号陇西王。后为乞伏
干归所杀，无子。佛狗子盛，先为监国，守仇池，乃统事，
自号征西将军、秦州刺史、仇池公，谥定为“武王。”分诸
氐羌为二十部护军，各为镇戍，不置郡县，遂有汉中
之地，仍称藩于晋。天兴初，遣使朝贡，诏以盛为征南
大将军、仇池王，隔碍姚兴，不得岁通贡使。

始光四年拜杨元为征南大将军、都督、梁州刺史、南
秦王。

按《魏书太武帝本纪》，“始光四年十一月，以氐王杨元
为都督荆梁益宁四州诸军事，假征南大将军、梁州
刺史、南秦王。”按《氐本传》：“杨盛以兄子抚为平南将
军、梁州刺史，守汉中。刘裕永初中，封盛为武都王。盛
死，私谥曰。”文王子元统位，元子黄眉号征西大将
军、开府仪同三司、秦州刺史、武都王。虽称藩于刘义
隆，仍奉晋永熙之号，后始用义隆元嘉正朔。初，盛谓
元曰：“吾年已老，当终为晋臣，汝善事宋帝。”故元奉焉。
元善于待士，为流旧所怀。始光四年，世祖遣大鸿胪
公孙轨拜元为征南大将军、都督、梁州刺史、南秦王。
元上表请比内藩许之。元死私谥《孝昭王》。子《保宗统
位》。

### 延和二年遣崔赜拜氐杨难当为征南大将军南秦王

按《魏书太武帝本纪》，延和二年九月，诏兼大鸿胪卿
崔颐持节拜征虏将军杨难当为征南大将军仪同
三司，封南秦王。按《氐本传》：初，杨元临终，谓弟难当
曰：“今境候未宁，方须抚慰。保宗冲昧，吾授卿国事，其
无坠先勋。”难当固辞，请立保宗以辅之。保宗既立，难
当妻姚氏谓难当曰：“国险宜立长君，反事孺子，非久
计。”难当从之，废保宗而自立，称藩于刘义隆。难当拜
保宗为镇南将军，镇石昌。以次子顺为镇东将军、秦
州刺史，守上邽。保宗谋袭难当，事泄被系。先是，四方
流人，以仇池丰实，多往依附。流人有许穆之、郝惔之
二人投难当，并改姓为司马。穆之自云名飞龙，惔之
自云名康之，云是晋室近戚。康之寻为人所杀。时刘
义隆梁州刺史甄法护刑政不理，义隆遣刺史萧思
话代任。难当以思话未至，遣将举兵袭梁州，破白马，
遂有汉中之地。寻而思话使其司马萧承之先驱进
讨，所向克捷，遂平梁州，因又附义隆。难当后释保宗，
遣镇董亭。保宗与兄保显归京师，世祖拜保宗征南
大将军、秦州牧、武都王，尚公主保显为镇西将军、晋
寿公。后遣大鸿胪崔颐拜难当为征南大将军、仪同
三司、领护西羌校尉、秦梁二州牧。南秦王难当后自
立为大秦王，号年曰“建义”，立妻为王后，世子为太子，
置百官，具拟天朝，然犹贡献于刘义隆不绝。寻而其
国大旱，多灾异，降大秦王复为武都王。

延和三年，氐杨难当克汉中。

按：《魏书太武帝本纪》：“延和二年十月，南秦王杨难当
率众围汉中。三年正月，杨难当克汉中，送雍州流民
七千家于长安。”

### 太延二年氐杨难当奉诏摄守上邽

按《魏书太武帝本纪》，太延二年“五月，杨难当窃据上
邽。七月，诏骠骑大将军乐平王丕等督河西、高平诸
军讨之。九月，丕等至略阳，难当奉诏摄上邦守。”按
《氐本传》，“太延初，难当立镇上邽，世祖遣车骑大将军
乐平王丕等督河西、高平诸军取上邽。又诏谕难当，
难当奉诏摄守。”

太延五年三月以故南秦王世子杨保宗为征南大
将军。

按《魏书太武帝本纪》：“太延五年三月，以故南秦王世
子杨保宗为征南大将军、秦州牧、武都王，镇上邽。十
二月，杨难当寇上邽，镇将元勿头击走之。”

### 太平真君三年氐杨难当为刘义隆将军裴方明等所败奔上邽朝于行宫

按《魏书太武帝本纪》，“太平真君三年五月闰月，刘义
隆龙骧将军裴方明、梁州刺史刘康祖寇南秦，南秦
王杨难当败奔于上邽。六月丙戌，难当朝于行宫。七
月，诏古弼及殿中虎贲与武都王杨保宗从祁山南
入，与淮阳公皮豹子等俱会仇池。”按氐本传，“难当
摄守，寻而倾国南寇，规有属土。袭义隆益州，攻涪城，
又”伐巴西，获维州流人七千馀家，还于仇池。义隆怒，
遣将裴方明等伐之。难当为方明所败，弃仇池，与千
馀骑奔上邽。世祖遣中山王辰迎之赴行宫。

太平真君四年二月，克仇池。四月，武都王《杨保宗》谋
反，诸将擒送京师。诸氐羌复推保宗弟《文德》为主，围
仇池。五月，将军古弼大破诸氐，解仇池围。

按《魏书太武帝本纪》云云。　按氐本传，“方明既克仇
池，以保宗弟保炽守之，河间公齐击走之。先是，诏保
宗镇上邽，又诏镇骆谷，复其本国。保宗弟文德先逃
氐中，乃说保宗令叛，事泄，齐执保宗送京师，诏难当
杀之。氐羌立文德，屯于浊水。”

太平真君九年，氐杨文德受《义隆》官号，守葭芦城，招
诱武都、阴平五部氐民。诏仇池镇将皮《豹子》讨之，文
德弃城南走，擒其妻子僚属。

按《魏书太武帝本纪》云云。　按氐本传，文德自号征
西将军秦河梁三州牧、仇池公，求援于义隆。义隆封
文德为武都王，遣偏将房亮之等助之。齐逆击，禽亮之，文德奔守葭芦，武都、阴平氐多归之。诏淮阳公皮
豹子等率诸军讨之，文德走汉中，收其妻子僚属资
粮，及保宗妻公主送京师，赐死。初，公主劝保宗反，人
问曰：“背父母之邦若何？”公主曰：“《礼》，妇人外成，因夫而
荣。事立据守一方，我亦一国之母，岂比小县之主。”以
此得罪。

### 文成帝和平五年十二月杨难当卒

按《魏书文成帝本纪》，“和平五年十二月，南秦王杨难
当薨。”按《氐本传》，高宗时，拜难当营州刺史，还为外
都大官，卒谥曰忠。子和随父归国，别赐爵仇池公。子
德袭难当爵，早卒，子小眼袭，例降为公，拜天水太守，
卒。子大眼，别有传。小眼子公熙袭爵。

### 献文帝皇兴 年氐杨文度自立为武兴王遣使归顺以为武兴镇将

按《魏书献文帝本纪》，不载。　按氐本传，“保宗之执也，
子元和奔义隆，以为武都、白水太守。元和据城归顺，
高宗嘉之，拜征南大将军、武都王，内徙京师。元和从
叔僧嗣复自称武都王于葭芦。僧嗣死，从弟文度自
立为武兴王，遣使归顺。显祖授文度武兴镇将，既而
复叛。”

### 孝文帝太和元年破葭芦斩杨文度文度弟鼠自立按魏书孝文帝本纪太和元年十月葭芦戍主杨文度遣弟鼠袭陷仇池十一月征西将军广川公皮懽

“喜，镇西将军梁丑奴、平西将军杨灵珍等率众四万
讨杨鼠。闰月，懽喜等军到建安，杨鼠弃城走。十二月，
懽喜攻陷葭芦，斩文度，传首京师。”按《氐本传》，“高祖
初，征西将军皮懽喜攻葭芦，大破之，既斩文度首。文
度弟弘，小名鼠，犯显祖庙讳，以小名称。自为武兴王，
遣使奉表谢罪，贡其方物。高祖纳之。鼠遣子苟奴入
侍”，拜鼠都督、南秦州刺史、征西将军、西戎校尉、武都
王。

太和六年以氐杨后起为武都王。

按《魏书孝文帝本纪》云云。　按《氐本传》，“武都王鼠死，
从子后起统任，高祖复以鼠爵授之。鼠子集始为白
水太守，后起死，以集始为征西将军武都王。”

太和十二年九月。《武兴国》遣使朝贡。

太和十三年九月。《武兴国》遣使朝贡。

太和十四年三月。《武兴国》遣使朝贡。

太和十六年九月武兴王杨集始来朝。

太和十八年九月阴平王杨炅来朝。

按：以上《魏书孝文帝本纪》云云。

太和二十一年四月武兴王《杨集》始来朝。

按《魏书孝文帝本纪》云云。　按《氐本传》，“集始后朝于
京师，拜都督南秦州刺史、安南大将军，领护南蛮校
尉、汉中郡侯、武兴王，赐以车旗戎马锦彩缯纩等。寻
还武兴，进号镇南将军，加督宁湘等五州诸军事。后
仇池镇将杨灵珍袭破武兴，集始遂入萧赜。”

### 宣武帝景明四年杨椿羊祉大破反氐以杨绍先为武兴国王

按《魏书宣武帝本纪》，“景明四年正月，梁州氐杨会反，
诏行梁州事杨椿、左将军羊祉讨之。五月，大破反氐，
斩首数千级。十一月，以武兴国世子杨绍先为其国
王。”按《氐本传》：“景明初，集始来降，还授爵位，归守。武
兴死，子绍先立，拜都督、南秦州刺史、征虏将军、汉中
郡公、武兴王，赠集始车骑大将军、开府仪同三司，谥
安”王。绍先年幼，委事二叔集起、集义。夏侯道迁，以汉
中归顺也，萧衍白马戍主尹天保率众围之，道迁求
援于集起、集义，二人贪保边藩，不欲救之。唯集始弟
集朗心愿立功，率众破天保，“全汉川，集朗之力也。”集
义见梁益既定，恐武兴不得久为外藩，遂扇动诸氐，
推绍先僭称大号。集起、集义并称王，外引萧衍为援。
安西将军邢峦遣建武将军傅竖眼攻武兴，克之，执
绍先送于京师，遂灭其国，以为武兴镇，复改镇为东
益州。

### 正始二年梁州仇池氐反诏杨椿邢峦源怀慎令讨之

按《魏书宣武帝本纪》：“正始二年二月，梁州氐反，绝汉
中运路，邢峦频大破之。四月，仇池氐叛，诏光禄大夫
杨椿假平西将军，率众讨之。十一月，武兴国王杨绍
先叔父集起谋反，诏杨椿讨之。十二月，又诏骠骑大
将军源怀慎，令讨武兴反氐。”

正始三年正月，“杨集起兄弟相率降。”

按：《魏书宣武帝本纪》云云。

### 孝明帝神龟元年正月以氐酋杨定为阴平王二月东益州氐反三月南秦州氐反遣龙骧将军崔袭持节谕之

按：《魏书孝明帝本纪》云云。

### 正光二年南秦氐反杨公熙潜谋为叛右丞张普惠表其事以贿免罪

按《魏书孝明帝本纪》，“正光二年正月，南秦州氐反，假
光禄大夫邴虬抚军将军以讨之。十二月，以东益、南秦氐反，诏中军将军河间王琛讨之，失利。”按氐本
传，“正光中，尚书右丞张普惠为行台，送租于南秦、东
益，普惠启公熙俱行。至南秦，以氐反不得进，遣公熙
先慰氐。东益州刺史魏子建以公熙险薄，密令访察。
公”熙果有潜谋，将为叛乱。子建仍报普惠，令其摄录。
普惠急追，公熙竟不肯赴，东出汉中，普惠表列其事，
公熙大行贿赂，终得免罪。后为假节、别将，与都督元
志同守岐州，为秦贼莫折天生所虏，死于秦州。文德
后自汉中入统汧陇，遂有阴平、武兴之地。后为刘义
隆荆州刺史刘义宣所杀。

正光五年，诏刺史魏子建恩抚氐人。

按《魏书孝明帝本纪》，“正光五年十二月，东益州刺史
魏子建招降南秦氐民，复六郡、十二戍。”按氐本传，
“前后镇将唐法乐，刺史杜纂、邢豹以威惠失众，氐豪
仇石柱等相率反叛，朝廷以西南为忧。正光中，诏魏
子建为刺史，以恩信招抚，风化大行，远近款附，如内
地焉。后唐永代子建为州，未几，氐人悉反，永弃城东
走”，自此复为氐地。其后绍先奔还武兴，复自立为王。

### 西魏文帝大统元年绍先称藩诏还其妻子

按《周书》本纪不载。　按《周书氐本传》，氐者，西夷之别
种。三代之际，盖自有君长，而世一朝见。故《诗》称“自彼
氐羌，莫敢不来王”也。汉武帝灭之，以其地为武都郡。
自汧渭抵于巴蜀，种类实繁。汉末有氐帅杨驹，始据
仇池百顷，最为彊族。其后渐盛，乃自称王。至裔孙纂，
为苻坚所灭。坚败，其族人定又自称王。定为乞伏干
归所杀。定从弟盛，代有其国，世受魏氏封拜，亦通使
于江左。然其种落分散，叛服不恒，陇、汉之间，屡被其
害。盛之苗裔曰集始，魏封为武兴王。集始死，子绍先
立，遂僭称大号。魏将傅竖眼灭之，执绍先归诸京师，
以其地为武兴镇。魏氏洛京未定，天下乱，绍先奔还
武兴，复自立为王。太祖定秦、陇，绍先称藩，送妻子为
质。大统元年，绍先请其妻女，太祖奏魏帝还之。
大统四年，岐州氐苻安寿降。

按《周书》本纪不载。　按《周书氐本传》，“绍先死，子辟邪
立。四年，南岐州氐苻安寿反，攻陷武都，自号太白王。
诏大都督侯莫陈顺与渭州刺史长孙澄讨破之，安
寿以其众降。”

大统九年，遣赵昶慰谕叛氐，皆归附。

按《周书》本纪不载。　按《周书氐本传》，大统九年，清水
氐酋李鼠仁据险作乱，氐帅梁道显叛，攻南由，太祖
遣典签赵昶慰谕之，鼠仁等相继归附。按《赵昶传》：
文帝大统九年，大军失律于芒山，清水氐酋李鼠仁
自军逃还，凭险作乱，陇右大都督独孤信频遣军击
之，不克。太祖将讨之，欲先遣观其势，顾问谁可为，左
右莫对。昶曰：“此小竖尔，以公威，孰不听命。”太祖壮之，
遂命昶使焉。昶见鼠仁，喻以祸福，群凶聚议，或从或
否。其逆命者，复将加刃于昶。而昶神色自若，志气弥
厉。鼠仁感悟，遂相率降。氐梁道显叛攻南由，太祖复
遣昶慰谕之，道显等皆即款附。东秦州刺史魏光因
徙其豪帅四十馀人，并部落于华州。太祖即以昶为
都督领之。先是，汾州胡叛，再遣昶慰劳之，皆知其虚
实。及大军往讨，昶为先驱，遂破之。以功封章武县伯，
邑五百户。

大统十一年。于武兴置东益州。以辟邪为刺史
按《周书》本纪。不载　按《周书》氐本传云云。

大统十五年，赵昶《定安夷》、兴州叛氐。

按《周书》本纪不载。　按《周书氐本传》，“十五年，安夷氐
复叛。赵昶时为郡守，收其首逆者二十馀人斩之，馀
众乃定。于是以昶行南秦州事。氐帅盖闹等相率作
乱，闹据北谷，其党覃洛聚洮中，杨兴德、符双围平氐
城，姜樊哙乱武阶，西结宕昌羌獠甘，共推盖闹为主。
昶分道遣使，宣示祸福，然后出兵讨之。擒盖闹，散其
馀党。兴州叛氐复侵逼南岐州，刺史叱罗协遣使告
急，昶率兵赴救，又大破之。”按《赵昶传》：“大统十五年，
昶拜安夷郡守，带长蛇镇将。氐族荒犷，世号难治，昶
威怀以礼，莫不悦服。期岁之后，乐从军者千馀人，加
授帅都督。时属军机，科发切急，氐情难之，复相率谋
叛。昶又潜遣诱说，离间其情，因其携贰，遂”轻往临之。
群氐不知所为，咸来见昶，乃收其首逆者二十馀人
斩之，馀众遂定。朝廷嘉之，除大都督，行南秦州事。时
氐帅盖闹等反，昶复讨擒之。

### 废帝元年以氐杨法深为黎州刺史

按《周书本纪》，不载。　按《周书氐本传》：“先是，氐首杨法
深据阴平自称，亦盛之苗裔也。魏孝昌中，举众内附，
自是职贡不绝。废帝元年，以法深为黎州刺史。
废帝二年，群氐相攻，赵昶遣使和解，更置州郡以处
之。”

按《周书》本纪不载。　按《周书氐本传》，“二年，杨辟邪据
州反，群氐复与同逆，诏叱罗协与赵昶讨平之。太祖
乃以大将军宇文贵为大都督六州诸军事、兴州刺
史。贵威名先著，群氐颇畏服之。是岁，杨法深从尉迟迥平蜀，军回，法深旋镇，寻与其种人杨崇集、杨陈侳
各拥其众，递相攻讨。赵昶时督成、武、沙三州诸军事、
成”州刺史遣使和解之，法深等从命，乃分其部落，更
置州郡以处之。

### 恭帝三年武兴氐及魏大王等叛豆卢宁讨平之

按《周书本纪》不载。　按《周书氐本传》，“魏恭帝末，武兴
氐反，围利州凤州。固道氐魏大王等亦聚众响应，大
将军豆卢宁等讨平之。”按《豆卢宁传》，“魏恭帝三年，
武兴氐及固查氐魏大王等相应反叛，宁复讨平之。”